**BRIGETIO –**

**egy ókori pannoniai település**

Komárom és elsősorban a szőnyi városrésze alatt fekvő római kori Brigetio, a színvonalas régészeti leletekben, európai hírű falfestményekben, valamint feliratos kőemlékekben bővelkedik. A lelőhely Brigetio neve világszerte ismert a régészet és az ókortörténet tudományának művelői körében. Carnuntum*,* Vindobona és Aquincum mellett itt volt a Pannonia tartományban állomásoztatott 4 legio egyikének az állomáshelye, a Kr. u. 1. századtól kezdődően a római uralom végéig.

A máig tartó modern feltárások 1992 nyarán indultak meg a Komáromi Klapka György Múzeum és az ELTE BTK Ókori Régészeti Tanszéke együttműködésében, Komárom Város Önkormányzata és az NKA támogatásával. Az ásatások eredményei a Komáromi Klapka György Múzeum 1996-ban megnyílt főépületében láthatók. A leletanyag közül kiemelkednek a római kori provinciákban is egyedülálló szépségű, művészi kivitelű és közel életnagyságú falfestmények, amelyek mitológiai alakokat és lakomajelenetet ábrázolnak. A múzeum páratlan római kori freskógyűjteménye bemutatásra került már Európa több országában is és számos szakkönyv íródott róluk. A 4 évszak perszonifikációja megihlette Sebő Ferenc népzenészt, aki hatására megkomponálta a Négy évszak című tánckarnevált, amelynek 2005-ben a Művészetek Palotájában volt a bemutatója és CD formájában is megjelent.

2014 őszén, a Komárom-Almásfüzitő árvízvédelmi öblözet árvízvédelmi biztonságának javítása projekthez (KEOP-2.1.1/2F/09-11-2011-0001.) kapcsolódóan, az ókori katonaváros területén a múzeum megelőző feltárást végzett, amelynek eredményeként egy római fürdőkomplexum eddig 800 m2 nagyságú területe került feltárásra. Az épületkomplexumon belül a régészek eddig azonosították a fürdő caldariumát, amely félköríves, apszisos záródású és padlófűtéssel ellátott nagyméretű meleg levegőjű helyiség volt, valamint a hideg vizes medencét. Ez a fürdőkomplexum az utóbbi 100 év talán leglátványosabb hazai római kori feltárásai közé tartozik. A padlófűtéssel ellátott közfürdő megemelt padlószintjét alátámasztó mintegy 180 hypocaustum-oszlop látványa felejthetetlen élményt nyújt mindenkinek.

2015-ben kerültek bemutatásra a nagyközönségnek azok a törvénytábla-töredékek, amelyek a legiotábor területéről kerültek elő. A római birodalom katonáinak juttatott adókedvezményeket a Philippus Arabs császár brigetiói látogatása során fogalmazta meg.

Brigetio területe, amint láttuk, minden évben nyújt valami újdonságot a kutatóknak és egészen biztosan még számtalan szenzációs leletet rejt.